Usmernenie č.:		7/2005/NF

Vecné zameranie:	Usmernenie k postupu pri vyhotovovaní a predkladaní údajov z účtovníctva vedeného v ISUF na hodnotenie plnenia rozpočtu verejnej  správy  a vyhotovenie účtovnej závierky  za účtovnú jednotku, ktorá vedie časť  účtovníctva v ISUF  

Vydáva:		                odbor Národného fondu
sekcia európskych záležitostí
Ministerstvo financií SR 

Určené pre:		platobné jednotky, sprostredkovateľské orgány pod platobným orgánom,  
                                                implementačné agentúry a odbor Národného fondu    

Počet príloh:		1

Dátum vydania:		 10.06.2005

Dátum platnosti:		 10.06.2005

Schválila: 			..................................................................
Ing. Mária Kompišová 
generálna riaditeľka sekcie európskych záležitostí MF SR

Usmernenie k postupu pri vyhotovovaní a predkladaní údajov z účtovníctva vedeného v ISUF na hodnotenie plnenia rozpočtu verejnej  správy  a vyhotovenie účtovnej závierky  za účtovnú jednotku, ktorá vedie časť  účtovníctva v ISUF 

Toto usmernenie je vypracované na účely koordinácie postupu pri vyhotovovaní a predkladaní údajov na hodnotenie plnenia rozpočtu verejnej správy a na vyhotovenie účtovnej závierky za účtovnú jednotku, ktorá vedie časť účtovníctva v rámci účtovných okruhov informačného systému účtovania fondov EÚ (ďalej len ISUF).
Podľa tohto usmernenia sa postupuje pri vyhotovovaní a predkladaní údajov z účtovníctva vedeného v ISUF na ďalšie spracovanie v rámci účtovnej jednotky a pri odovzdaní údajov do Štátnej pokladnice.

1. Rozsah údajov, vyhotovitelia údajov a termíny predloženia údajov 

1.1. V rámci ISUF sa vedie účtovníctvo v samostatných účtovných okruhoch, ktoré tvoria organizačnú štruktúru ISUF. Účtovný okruh predstavuje samostatne účtujúcu jednotku/zložku ISUF. Účtovné okruhy v ISUF patria do účtovníctva MF SR alebo do účtovníctva inej účtovnej jednotky. V ISUF sa vyhotovujú údaje v ustanovenom rozsahu účtovných výkazov a finančných výkazov v tlačovej forme aj v dátovej forme za každý účtovný okruh samostatne alebo súhrnne za viac účtovných okruhov.

1.2. Pri vyhotovovaní  a predkladaní údajov z ISUF sa postupuje v závislosti od príslušnosti účtovného okruhu ku konkrétnej účtovnej jednotke. Na účely predloženia údajov za určitú účtovnú jednotku, ktorá vedie časť účtovníctva v ISUF sa v ISUF vyhotovujú údaje za tie účtovné okruhy, ktoré patria do účtovníctva účtovnej jednotky.

1.3. Za účtovné okruhy, ktoré patria do účtovníctva MF SR údaje vyhotovuje a predkladá  odbor Národného fondu MF SR. Odbor Národného fondu MF SR vyhotovuje údaje v ustanovenom rozsahu  ako súhrn údajov za účtovné okruhy ISUF, ktoré patria do účtovníctva MF SR a  predkladá  ich v tlačovej forme s označením Národný fond  a dátovej forme príslušnému útvaru MF SR na ďalšie spracovanie. Súčasťou účtovníctva MF SR je účtovníctvo vedené na úrovni odboru Národného fondu (úroveň NF) a na úrovni implementačných agentúr (úroveň IA) v nasledovných účtovných okruhoch:

Úroveň NF
1100 Platobný orgán-Štrukturálne fondy
1200 Platobný orgán-Kohézny fond
1300 Vlastné zdroje EÚ
1500 Finančná obálka
1600 EAGGF-záručná sekcia

3100 NF- Predvstupové fondy (PHARE, ISPA, SAPARD)

Úroveň IA
3110 Centrálna finančná a kontraktačná jednotka - CFCU , MF SR (PHARE)
3120 Národná agentúra pre rozvoj malého a stredného podnikania - NARMSP (PHARE)
3130 Agentúra na podporu regionálneho rozvoja, MVRR SR (PHARE)
3140 Implementačná agentúra environmentálnych investičných projektov, MŽP SR  (ISPA,PHARE)
3150 IA - MDPT SR (ISPA)
3160 IA - Železnice SR (ISPA)

3170 Pôdohospodárska platobná agentúra - PPA (SAPARD)
Keďže PPA  neúčtuje  program SAPARD v ISUF, účtovný okruh slúži len na účely vyhotovenia údajov za všetky implementačné agentúry.  

1.4. Za účtovné okruhy, ktoré nepatria do účtovníctva MF SR vyhotovuje a predkladá údaje na ďalšie spracovanie v účtovnej jednotke útvar účtovnej jednotky, ktorý zabezpečuje vedenie účtovníctva v ISUF. Účtovnými okruhmi ISUF, ktoré nepatria do účtovníctva MF SR sú účtovné okruhy vytvorené na účtovanie účtovných prípadov vznikajúcich v účtovnej jednotke, ktorá plní úlohy platobnej jednotky alebo sprostredkovateľského orgánu pod platobným orgánom  pri poskytovaní prostriedkov z fondov EÚ.

1.5.Údaje z účtovníctva vedeného v ISUF sa predkladajú na ďalšie spracovanie  v rámci účtovnej jednotky v termíne ňou určenom. 

1.6. Za rozpočtové organizácie štátu sa v ISUF vyhotovujú a predkladajú údaje v rozsahu nasledovných  výkazov:
-	Výkaz o plnení rozpočtu a o plnení vybraných finančných ukazovateľov rozpočtových organizácií štátu Fin RO 1-04
-	Súvaha Úč ROPO SFOV 1-01
-	Časť B Náklady rozpočtových organizácií Výkazu ziskov a strát Úč ROPO SFOV 2-01

2. Vyhotovovanie údajov v ISUF a postup pred vyhotovením údajov:

2.1. Údaje sa vyhotovujú v ISUF ako
-	tlačové výstupy vo forme účtovných a finančných výkazov
-	dátové CSV súbory pre odovzdávanie údajov do Štátnej pokladnice .
 
2.2. Pri vyhotovovaní údajov v ISUF sa postupuje podľa užívateľskej dokumentácie ISUF k štvrťročným výkazom.

2.3. Údaje k poslednému dňu l., ll, a lll. štvrťroka

2.3.1. Údaje k poslednému dňu l., ll, a lll. štvrťroka sa vyhotovujú po zaúčtovaní všetkých účtovných prípadov, ktoré vznikli v priebehu  vykazovaného obdobia.

2.3.2.
Pri vyhotovovaní všetkých častí účtovných výkazov a finančných výkazov v ISUF sa ako sledované obdobie alebo horná hranica sledovaného obdobia uvádza posledný mesiac príslušného štvrťroka.

Pri vyhotovovaní údajov Súvahy Úč ROPO SFOV 1-01, častí Aktíva alebo Pasíva sa ako  horná hranica minulého obdobia uvádza obdobie 13.

Pri vyhotovovaní údajov časti B Náklady rozpočtových organizácií Výkazu ziskov a strát Úč ROPO SFOV 2-01 sa ako  horná hranica minulého obdobia uvádza obdobie 12.

2.4. Údaje k poslednému dňu  účtovného obdobia, k 31.12. kalendárneho roka

2.4.1. Údaje k poslednému dňu  účtovného obdobia, k 31.12. kalendárneho roka, sa vyhotovujú po zaúčtovaní všetkých účtovných prípadov, ktoré vznikli v priebehu vykazovaného obdobia vrátane účtovných prípadov, ktoré súvisia s 
-	ocenením majetku a záväzkov vyjadrených v cudzej mene ku dňu účtovnej závierky,
-	uzavretím účtov hlavnej knihy podľa § 9  opatrenia Ministerstva financií SR č. 24501/2003-92 z 11. decembra 2003, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, štátne fondy, príspevkové organizácie, obce a vyššie územné celky v znení opatrenia MF SR č. MF/10717/2004-74 z 24. novembra 2004 .

2.4.2. Kurzové rozdiely z dôvodu  ocenenia majetku a záväzkov v cudzej mene ku dňu účtovnej závierky sa účtujú do obdobia 12. 
Účtovné prípady, ktoré súvisia s uzatváraním účtov hlavnej knihy,  ktorých konečné stavy sa účtujú na ťarchu alebo v prospech účtov 964- Saldo výdavkov a nákladov rozpočtového hospodárenia alebo 965 Saldo príjmov a výnosov rozpočtového hospodárenia sa účtujú do obdobia 13.

2.4.3.	
Pri vyhotovovaní údajov Výkazu o plnení rozpočtu a o plnení vybraných finančných ukazovateľov rozpočtových organizácií štátu  Fin RO 1-04 častí 1 až 4 sa ako sledované obdobie uvedie obdobie 12.

Pri vyhotovovaní údajov Súvahy Úč ROPO SFOV 1-01 častí Aktíva alebo Pasíva sa uvádza 
-	obdobie 13 ako horná hranica sledovaného obdobia , 
-	obdobie 13 ako horná hranica minulého obdobia.

Pri vyhotovovaní údajov časti B Náklady rozpočtových organizácií Výkazu ziskov a strát Úč ROPO SFOV 2-01  sa uvádza
-	obdobie 12 ako horná hranica sledovaného obdobia,
-	obdobie 12 ako horná hranica minulého obdobia .

3. Odovzdávanie údajov do Štátnej pokladnice
            
3.1. Do Štátnej pokladnice sa odovzdávajú údaje účtovných a finančných výkazov z ISUF ako CSV súbory klienta alebo klienta typu VOJ (vnútorná organizačná jednotka) so samostatným identifikačným kódom (RVUID) vygenerovaným  Štátnou pokladnicou po predložení požiadavky na založenie klienta a používateľov so súhlasom správcu kapitoly. Klient typu VOJ má rovnaké IČO ako organizácia, ktorej je organizačnou zložkou.

3.2. Ak nemá organizácia samostatný identifikačný kód (RVUID) pre odovzdávanie údajov z ISUF, vytvorenie samostatného identifikačného kódu v Štátnej pokladnici zabezpečí do 30.6.2005 a oznámi sekcii európskych záležitostí MF SR.